b'\n_START_ARTICLE_\nCatarg\n_START_PARAGRAPH_\nUn catarg (denumit \xc8\x99i arbore) (\xc3\xaen englez\xc4\x83 mast) este o coloan\xc4\x83 masiv\xc4\x83 de lemn sau de metal, fixat\xc4\x83 de carlinga central\xc4\x83 a navei, \xc3\xaen pozi\xc8\x9bie vertical\xc4\x83 sau u\xc8\x99or \xc3\xaenclinat\xc4\x83 spre pupa, av\xc3\xa2nd rolul s\xc4\x83 sus\xc8\x9bin\xc4\x83: la veliere - vergile \xc8\x99i velele; la navele cu ma\xc8\x99ini - bigile de \xc3\xaenc\xc4\x83rcare, antenele radio \xc8\x99i de radioloca\xc8\x9bie, instala\xc8\x9bia de semnalizare optic\xc4\x83 \xc8\x99i luminile de drum la o corabie._NEWLINE_\xc3\x8en general, velierele sunt prev\xc4\x83zute cu 2 - 5 arbori de lemn sau de metal, iar navele cu ma\xc8\x99ini sunt prev\xc4\x83zute cu doi arbori de metal._NEWLINE_La velierele mari, arborii sunt forma\xc8\x9bi din urm\xc4\x83toarele piese \xc3\xaembinate rigid: coloan\xc4\x83 de arbore (\xc3\xaen englez\xc4\x83 lower-mast ), arbore gabier (\xc3\xaen englez\xc4\x83 Topmast) \xc8\x99i arboret (\xc3\xaen englez\xc4\x83 Topgallant mast)._NEWLINE_La velierele mici, arborii sunt forma\xc8\x9bi din dou\xc4\x83 buc\xc4\x83\xc8\x9bi: coloan\xc4\x83 de arbore \xc8\x99i arboret, iar ambarca\xc8\x9biunile au \xc3\xaen general arborii dintr-o singur\xc4\x83 bucat\xc4\x83 (\xc3\xaen englez\xc4\x83 Pole-mast)._NEWLINE_Navele comerciale moderne au arbori-portal, forma\xc8\x9bi din c\xc3\xa2te dou\xc4\x83 coloane dispuse \xc3\xaen borduri \xc3\xaen acela\xc8\x99i plan transversal, pe care sunt articulate bigile; peste fiecare pereche de coloane este fixat\xc4\x83 o grind\xc4\x83 ce sus\xc8\x9bine \xc3\xaen mijlocul ei gabia \xc8\x99i un arboret. Unele nave comerciale au arborii rabatabili sau telescopici; acest sistem le permite trecerea pe sub poduri de \xc3\xaen\xc4\x83l\xc8\x9bime mic\xc4\x83._NEWLINE_La velierele cu 3 arbori, ace\xc8\x99tia sunt denumi\xc8\x9bi astfel \xc3\xaencep\xc3\xaend de la prova: trinchet (\xc3\xaen englez\xc4\x83 fore-mast), arbore mare (\xc3\xaen englez\xc4\x83 main-mast) \xc8\x99i artimon (\xc3\xaen englez\xc4\x83 mizen-mast)._NEWLINE_La velierele cu 4 arbori, denumirile sunt urm\xc4\x83toarele: trinchet (\xc3\xaen englez\xc4\x83 fore-mast), arbore prova (\xc3\xaen englez\xc4\x83 main-mast), arbore pupa (\xc3\xaen englez\xc4\x83 mizen-mast) \xc8\x99i artimon (\xc3\xaen englez\xc4\x83 jigger-mast)._NEWLINE_La velierele cu 5 arbori, denumirea acestora este urm\xc4\x83toarea: trinchet (\xc3\xaen englez\xc4\x83 fore-mast), arbore prova (\xc3\xaen englez\xc4\x83 main-mast), arbore mare (\xc3\xaen englez\xc4\x83 middle-mast), arbore pupa (\xc3\xaen englez\xc4\x83 mizen-mast) \xc8\x99i artimon (\xc3\xaen englez\xc4\x83 jigger-mast)._NEWLINE_Totalitatea arborilor unui velier, \xc3\xaempreun\xc4\x83 cu vergile acestora, formeaz\xc4\x83 arborada (\xc3\xaen englez\xc4\x83 masting sau masts and spars)_NEWLINE_Pentru fixarea catargelor (arborilor), pe nav\xc4\x83 este construit un etambreu de arbore (\xc3\xaen englez\xc4\x83 mast hole)._NEWLINE_Prin coloan\xc4\x83 de arbore (\xc3\xaen englez\xc4\x83 lower mast) de \xc3\xaen\xc8\x9belege partea unui arbore (catarg) cuprins\xc4\x83 \xc3\xaentre locul unde acesta se \xc3\xaencastreaz\xc4\x83 \xc3\xaen carling\xc4\x83 \xc8\x99i gabie. La arborii forma\xc8\x9bi din dou\xc4\x83 buc\xc4\x83\xc8\x9bi, coloana se continu\xc4\x83 cu arboretul, iar dac\xc4\x83 arborii sunt forma\xc8\x9bi din mai mult de dou\xc4\x83 buc\xc4\x83\xc8\x9bi, se continu\xc4\x83 cu arborele gabier._NEWLINE_Pe arbore se construie\xc8\x99te o platform\xc4\x83 de arbore (\xc3\xaen englez\xc4\x83 mast house), care este o punte \xc3\xaengust\xc4\x83 circular\xc4\x83, montat\xc4\x83 \xc3\xaen jurul unui arbore la \xc3\xaen\xc4\x83l\xc8\x9bimea locului unde sunt fixate bigile de coloana arborelui. La unele nave aceast\xc4\x83 platform\xc4\x83 serve\xc8\x99te ca suport pentru vinciuri.'